Il-parir ta' Ġuditta Ġuditta mbagħad weġbithom: "Isimgħuni, ħuti, ħudu din ir-ras u dendluha maċ-ċinta tas-swar tagħkom. U għada malli jfeġġ is-sebħ u toħroġ ix-xemx fuq id-dinja, kull wieħed minkom jaqbad l-armi tal-gwerra u joħorġu mill-belt l-irġiel kollha b'saħħithom; għażlu kmandant għalihom u agħmlu ta' birruħkom se tinżlu fil-wita għal fuq l-għases ta' quddiem tal-Assiri, iżda tinżlux. Huma mbagħad jaqbdu l-armi tagħhom u jmorru lejn il-kamp tagħhom u jqajmu l-kmandanti tal-eżerċtu tal-Assirja; u jmorru jiġru lejn it-tinda ta' Oloferne u ma jsibuhx. U hekk jaqbadhom il-biża', u jaħarbu minn quddiemkom. Malli dan, intom u l-poplu kollu tal-art kollha ta' Iżrael morru għal warajhom, u ħarbtuhom fit-toroq li jkunu qabdu. "Iżda qabel tagħmlu dan, sejħuli lil Aħjor ta' Għammon, biex jara u jagħraf lil dak li żeblaħ lid-dar ta' Iżrael, u bagħtu fostna bħallikieku għall-mewt." Aħjor jiżżi ħajr U sejħu lil Aħjor mid-dar ta' Għużżija. Malli ġie u ra r-ras ta' Oloferne f'id wieħed mill-ġemgħa tal-poplu, waqa' wiċċu fl-art bla nifs. Malli refgħuh, inxteħet wiċċu fl-art f'riġlejn Ġuditta u qiemha u qalilha: "Imbierka inti fit-tined kollha ta' Ġuda! Jitwerwer kull min għad jisma' b'ismek minn fost kemm huma l-ġnus! Issa għidli: X'għamilt f'dawn il-jiem?" Ġuditta, bil-poplu kollu madwarha, għarrfitlu kulma kienet għamlet, minn dakinhar li ħarġet sa dak il-ħin li kienet qiegħda tkellimhom. Kif temmet kliemha l-poplu għolla leħnu u nfexx f'għajjat ta' ferħ mal-belt kollha. Kif ra Aħjor kulma għamel Alla ta' Iżrael, emmen bis-sħiħ u bil-qawwa kollha f'Alla, u ħa ċ-ċirkonċiżjoni, u ngħaqad mal-poplu ta' Iżrael u baqa' hekk sal-lum. Konfużjoni fil-kamp tal-Assiri Malli sebaħ, dendlu ras Oloferne mas-sur; u mbagħad l-Iżraelin, kull wieħed bl-armi f'idejh, ħarġu qatgħa qatgħa u marru fil-mogħdijiet mnejn titla' għall-belt. Malli l-Assiri rawhom, bagħtu għall-kmandanti tagħhom, u dawn ġabru l-kapijiet, il-kaptani, u l-fizzjali l-oħra kollha. Ġrew ukoll lejn it-tinda ta' Oloferne u qalu lil dak li kien jeħodlu ħsieb ħwejġu: "Qajjem lil sidna, għax dawk l-ilsiera kellhom il-wiċċ jinżlu jitqabdu magħna, ħa neqirduhom darba għal dejjem." Baguwa daħal u ħabbat mal-purtiera tat-tinda ta' ġewwa għax ħaseb li Oloferne kien għadu rieqed ma' Ġuditta. Billi ħadd ma wieġeb, ġerra l-purtiera, daħal fejn kien rieqed sidu u sabu mixħut fuq banketta, mejjet u bla ras! Għajjat għajta kbira, jibki u jolfoq, jixher u jċarrat ħwejġu. Imbagħad mar fit-tinda fejn kienet toqgħod Ġuditta, u ma sabhiex hemm. Minn hemm ħareġ jiġri jgħajjat lejn in-nies tiegħu: "Dawk l-ilsiera daħku bina! Dik il-mara Lhudija weħidha ġiebet l-għajb fuq dar Nabukodonosor! Araw, Oloferne minxur mal-art bla ras!" Kif il-kapijiet tal-eżerċtu tal-Assiri semgħu dal-kliem, ċarrtu ħwejjiġhom u ma baqgħetx ruħ fihom; u f'nofs il-kamp ma kienx hemm ħlief għajjat u twerżiq.